Totsiens, BlackBerry-slimfoonFoto: Pixabay, Unsplash BlackBerry het Woensdag aangekondig dat hy ná 14 jaar nie meer slimfone gaan vervaardig nie. Die Kanadese maatskappy het gesê hy gaan voortaan daarop fokus om sagteware te vervaardig en gaan die vervaardiging van hardeware na ander maatskappye uitkontrakteer. John Chen, BlackBerry se uitvoerende hoof, het gesê dié besluit volg op die maatskappy se sogenaamde Q2 2017-verslag. Dié verslag het daarop gedui dat die vervaardiger verliese van minstens $372 miljoen (ongeveer R5 miljard) in die vorige kwartaal gely het. Chen het onder meer gesê die vervaardiger het dermate gesukkel om te mee te ding met teëstanders soos Apple en Samsung. “Ons gaan voortaan fokus op die ontwikkeling van sagteware, wat sekuriteit en programme insluit. Die maatskappy beplan om alle interne hardeware-ontwikkeling uit te kontrakteer. Dit gaan ons in staat stel om kapitaalvereistes te verminder en die opbrengs op kapitaal te verhoog,” het hy gesê. Hy het vroeër vanjaar gesê die maatskappy sal teen September weet of die verlies van sy vervaardiging van slimfone na ŉ profyt omgeswaai kan word. Dit het egter nie gebeur nie. Die finansiële maatskappy CMC Markets het gesê dié aankondiging is die einde van ŉ era vir dié slimfoon wat eens op ŉ tyd gebruikers se eerste keuse was. “In 2013 het BlackBerry meer as 85 miljoen gebruikers gehad, maar dié getal gebruikers het tot 23 miljoen gedaal in Maart vanjaar,” het hy gesê. BlackBerry het ook aangekondig dat sy finansiële hoof, James Yersh, einde Oktober die maatskappy gaan verlaat. Hy sal vervang word deur Steven Capelli, voormalige uitvoerende hoof van Sybass. Bron: The Guardian